C 316/10

Ar aizsargātu nosaukumu apzīmēta vīna nozares produkta specifikācijas grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 105. pantu

(2019/C 316/09)

Šī publikācija dod tiesības divu mēnešu laikā pēc šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJAS GROZĪJUMA PIETEIKUMS

“Priorat/Priorato”

Atsauces numurs: PDO-ES-A1560-AM02

Pieteikuma iesniegšanas datums: 6.11.2014.

1. Grozījumam piemērojamie noteikumi

Regulas (ES) Nr. 1308/2013 105. pants. Grozījums nav maznozīmīgs

2. Grozījuma apraksts un pamatojums

2.1. Plašāka rancio (izturēta) vīna definīcija

Apraksts

Rancio vīna definīcija ir paplašināta, lai iekļautu saldo rancio vīnu kā rancio vīnu ar atlikumcukuru saturu, kas, izteikts kā glikozes un fruktozes apvienojums, ir lielāks vai vienāds ar 45 g/l.

Attiecīgi ir grozīti specifikācijas 2.1.2. punkta a) apakšpunkts un vienotā dokumenta 2.4. punkts. Vienotā dokumenta grozījums ietver jaunu informācijas formulējumu par vīna aromātu saistībā ar tā organoleptiskajām īpašībām.

Pamatojums

Šis precizējums nav veikts, pamatojoties uz īpašiem ražošanas nosacījumiem, bet gan ar nolūku uzlabot galaprodukta definīciju atbilstoši iegūtajam cukuru līmenim un tādējādi sniegt patērētājam precīzāku informāciju produkta aprakstā.

2.2. Labāka dabiskā saldā vīna definīcija

Apraksts

Definīcijā iekļauj šādu teikumu: “Šo vīnu fermentāciju var izbeigt, pievienojot vīna spirtu, ja tas vismaz 7 % apmērā no tilpuma ir iegūts dabiskā fermentācijā.”

Attiecīgi ir grozīts 2.1.2. punkta e) apakšpunkts. Vienotajā dokumentā izmaiņu nav.

Pamatojums

Mērķis ir uzlabot dabiskā saldā vīna definīciju, papildinot to ar nosacījumiem, kas jāievēro, ja vīna spirtu pievieno tā ražošanas laikā.

2.3. Jauna vīna veida iekļaušana

Apraksts

Tika iekļauts pārgatavu vīnogu vīns. Šajā kategorijā ir precizēts, ka vimblanc ir tradicionāls produkts, ko ražo dažos ciemos apgabalā, uz kuru attiecas tādi cilmes vietas nosaukumi kā, piemēram, La Morera de Montsant vai Scala Dei. To iegūst no sarkanās ‘Garnacha’ šķirnes vīnogām, un to vēsturiski ražo, fermentējot ozolkoka traukos, kuru maksimālā ietilpība ir 100 litri.

Attiecīgi specifikācijai ir pievienots 2.1.3. punkts un ir grozīts vienotā dokumenta 2.4. punkts.

Pamatojums

Mērķis ir paplašināt aizsardzību attiecībā uz saldajiem vīniem, kurus ražo, nepievienojot vīna spirtu, un kuru faktiskā spirta tilpumkoncentrācija nesasniedz minimālo vērtību 15 % apmērā, kā noteikts prasībās par dabiskiem saldajiem vīniem.

2.4. Sarkanvīnu minimālo faktisko un kopējo spirta koncentrāciju iekļaušana

Apraksts

Analītisko raksturlielumu punktā ir iekļauts vīna aprakstā, proti, specifikācijas 2.1.1. punkta b) apakšpunktā, norādītais sarkanvīna minimālais (faktiskais un kopējais) spirta saturs.

Attiecīgi ir grozīts produkta specifikācijas 2.2.1. punkts un vienotā dokumenta 2.4. punkts.

Pamatojums

Tā kā maksimālais faktiskais un kopējais spirta saturs ir jānorāda katram produkta veidam, uz kuru attiecas ACVN, bija pieļauta kļūda, ka šīs vērtības nebija norādītas sarkanajiem vīniem. Šī kļūda ir labota.

2.5. Jaunā vīna veida analītisko īpašību iekļaušana

Apraksts

Tā kā tiek iekļauti pārgatavu vīnogu vīni, tiek iekļautas arī šo vīnu analītiskās īpašības, lai noteiktu to analītiskos parametrus (faktisko un kopējo spirta saturu, gaistošo skābumu, kopējo skābumu, atlikumcukurus un sēra dioksīdu).

Attiecīgi ir grozīts produkta specifikācijas 2.2.3. punkts un vienotā dokumenta 2.4. punkts.

Pamatojums

Tā kā šo parametru robežvērtības ir jānosaka katram produkta veidam, uz kuru attiecas ACVN, ir jāprecizē jaunu vīnu veidu analītiskās īpašības visos gadījumos, kad šādi vīni tiek iekļauti.

2.6. Uzlabots desertvīnu organoleptiskais profils

Apraksts

Ir pievienotas un sīki izklāstītas šo vīnu organoleptiskās īpašības – attiecībā uz izskatu, aromātu un garšu.

Attiecīgi ir grozīts produkta specifikācijas 2.3.2. punkts un vienotā dokumenta 2.4. punkts.

Pamatojums

Lai varētu pārbaudīt atbilstību specifikācijai saistībā ar produkta organoleptiskajām īpašībām, ir vajadzīga lielākā iespējamā detalizācijas pakāpe.

2.7. Saldā rancio vīna organoleptiskā apraksta iekļaušana

Apraksts

Saskaņā ar saldā rancio vīna iekļaušanu specifikācijā šis īpašais gadījums ir ietverts arī rancio vīnu organoleptisko īpašību aprakstā. Paredzētais mērķis ir noteikt šāda veida produktu organoleptiskos parametrus saskaņā ar iepriekš sniegto informāciju un rezultātiem, kas iegūti gan sensoriskajās analīzēs, kuras veikusi ACVN “Priorat” regulatīvā padome, gan pētījumos par šāda veida vīnu organoleptiskajām īpašībām.

Attiecīgi ir grozīti specifikācijas 2.3.2. punkta a) apakšpunkts un vienotā dokumenta 2.4. punkts.

Pamatojums

ACVN specifikācijās ir jāiekļauj organoleptisks apraksts par visiem produktiem, uz kuriem attiecas ACVN.

2.8. Pārgatavu vīnogu vīna organoleptiskā apraksta iekļaušana

Apraksts

Saskaņā ar pārgatavu vīnogu vīnu iekļaušanu ir ietvertas arī šo vīnu organoleptiskās īpašības. Paredzētais mērķis ir noteikt šāda veida produktu organoleptiskos parametrus saskaņā ar iepriekš sniegto informāciju un rezultātiem, kas iegūti gan sensoriskajās analīzēs, kuras veikusi ACVN “Priorat” regulatīvā padome, gan pētījumos par šāda veida vīnu organoleptiskajām īpašībām.

Attiecīgi ir grozīts produkta specifikācijas 2.3.3. punkts un vienotā dokumenta 2.4. punkts.

Pamatojums

ACVN specifikācijās ir jāiekļauj organoleptisks apraksts par visiem produktiem, uz kuriem attiecas ACVN.

2.9. Punkta par norādēm pārvietošana un atsevišķu norāžu svītrošana

Apraksts

Specifikācijas 2.4. punkts (“Norādes attiecībā uz produktu izturēšanu un/vai ražošanu”) ir pārvietots. Tagad ir ieviests jauns specifikācijas 8.3. punkta C) apakšpunkts.

Turklāt ir svītrotas norāžu Crianza, Reserva un Gran Reserva definīcijas. Tas ir darīts tāpēc, ka šīs norādes jau tiek regulētas kā tradicionālie apzīmējumi un tādējādi tās joprojām ir uzskaitītas specifikācijas 8.5. punktā.

Attiecīgi ir grozīts specifikācijas 2.4. punkts. Vienotajā dokumentā izmaiņu nav.

Pamatojums

Pārvietotā punkta saturs neatbilst produkta aprakstam, bet ietver nosacījumus par atsevišķu norāžu izmantošanu uz marķējuma. Tādējādi tagad tas ir 8.3. punkta apakšpunkts, kas attiecas uz šo tematu (“Papildu noteikumi attiecībā uz marķēšanu. Produktu noformēšana un marķēšana”).

Trīs tradicionālo apzīmējumu definīcijas ir svītrotas, ņemot vērā uz konkrēto teritoriju attiecināmās tradicionālās norādes. Šīs trīs norādes nav saistītas ar tradicionālajām noteiktā apgabala norādēm, jo tām nav vēsturiskās saiknes ar “Priorat” vīniem.

2.10. Izmaiņas stādījumu kopšanā

Apraksts

Formulējums par pumpuru skaitu uz vienu vīnogulāju ir svītrots.

Specifikācijas sākotnējā teksta formulējums ir pielāgots, lai īpaši atsauktos uz vajadzību izmantot lauksaimniecības praksi, kuras mērķis ir saglabāt vīnu atšķirīgumu un tradicionālos produktus apgabalā, uz kuru attiecas cilmes vietas nosaukums.

Turklāt formulējums par apūdeņošanas praksi ir mainīts ar vienīgo mērķi atļaut to kā pasākumu, kura nolūks ir nodrošināt augu veselību un vīnogu kvalitāti.

Turklāt minimālā stādījumu biezība ir palielināta no 2 500 līdz 3 000 pumpuriem uz hektāru no jauna apstādītos zemes gabalos.

Attiecīgi ir grozīti specifikācijas 3. punkts (“Stādījumu kopšana”) un vienotā dokumenta 2.5.1. punkts.

Pamatojums

Pumpuru pārbaudes ir atceltas, lai racionalizētu augstākās kvalitātes produktu iegūšanas rādītājus. Pētījumi par vīnogulāju ražas novērtēšanu un kontroli liecina, ka pumpuru skaitam ir jābūt proporcionālam katra vīnogulāja dzīvotspējai, un tas būtu jāapsver atsevišķi, nevis kopumā. Risinājumi attiecībā uz visaugstākās kvalitātes vīnogu iegūšanu, kas parasti ir saistīti ar vīnogulāju ražas ierobežošanu, ir jāpieņem atšķirīgi atkarībā no šķirnēm, zemes gabaliem un gadiem, izvērtējot vīna dārzu konkrēto situāciju. Kvalitāti var kontrolēt arī ar citiem paņēmieniem, ne vien ierobežojot pumpuru skaitu, bet tiem arī ir jābūt vērstiem uz to pašu mērķi.

Noteikumi par apūdeņošanu ir mainīti ar vienīgo mērķi atļaut to kā pasākumu, kura nolūks ir nodrošināt augu veselību un vīnogu kvalitāti.

Stādījumu biezība ir palielināta saskaņā ar reģistrētajiem datiem par vīnogulājiem apgabalā, uz kuru attiecas cilmes vietas nosaukums, un pašreizējiem pētījumiem šajā jomā, ņemot vērā iegūto vīnogu kvalitāti un koncentrējoties uz augstas kvalitātes vīnogu audzēšanu, kas nodrošina optimālas augstas kvalitātes ražas.

2.11. Dažāda ražošanas kārtība attiecībā uz vīniem, kuriem tiks piešķirts mazākas ģeogrāfiskās vienības nosaukums

Apraksts

Lai vīnam piešķirtu kādas mazākas ģeogrāfiskas vienības nosaukumu no specifikācijā noteiktajiem divpadsmit šādiem nosaukumiem, tas vīna darītavā ir jāražo un jāiztur atsevišķi.

Attiecīgi ir grozīts specifikācijas 3. punkts (“Ražošanas metodes”) un vienotā dokumenta 2.5.1. punkts.

Pamatojums

Lai izsekojamības apsvērumu dēļ varētu pārbaudīt norādes uz mazākām ģeogrāfiskām vienībām marķējumā, ir būtiski, lai šī nošķiršana tiktu nodrošināta ražošanas procesā.

2.12. Noteiktā ģeogrāfiskā apgabala paplašināšana

Apraksts

Zemes gabaliem, kas ir daļa no ACVN “Priorat” ražošanas apgabala, ir pievienots Falset pašvaldības 2. zonā esošais zemes gabals Nr. 99.

Attiecīgi ir grozīts specifikācijas 4.1. punkts un vienotā dokumenta 2.6. punkts.

Pamatojums

Kad informācija tika pārnesta uz pašreizējo specifikāciju, šī saimniecība netika iekļauta minētajā ražošanas apgabalā drukas kļūdas dēļ (pārrakstīšanās kļūda). Pamatojoties uz karšu datiem, kas pieejami apgabalā, uz kuru attiecas cilmes vietas nosaukums, un uz šā apgabala ģeogrāfiju, zemes gabals, uz kuru attiecas šis grozījums, lieliski iekļaujas ražošanas apgabala robežās un tam ir raksturīgi atbilstoši klimatiskie un ģeoloģiskie aspekti; to apliecina tas, ka augsnes ir tādas pašas, kādas raksturīgas pārējā teritorijā, uz kuru attiecas cilmes vietas nosaukums. Konkrēti, šis zemes gabals atrodas Falset pašvaldības, uz kuru attiecas ACVN “Priorat”, centrālajā daļā. Tajā ietilpst apgabali, kas ir skaidri orientēti dienvidu virzienā un sastāv no krama klintīm, kuras ir ļoti sadrumstalotas izteikto kontaktmetamorfisma procesu dēļ, un tiem ir raksturīga tāda pati augsne kā citiem zemes gabaliem attiecīgajā ražošanas apgabalā.

2.13. Divpadsmit mazāku ģeogrāfisko vienību noteikšana

Apraksts

Ir izveidots specifikācijas 4.2. punkts, kurā uzskaitīti 12 mazāku ģeogrāfisko vienību nosaukumi un robežas. Tas ražotājiem, kas reģistrēti mazākajās ģeogrāfiskajās vienībās, dod tiesības izmantot attiecīgo nosaukumu produkta noformējumā un marķējumā, ja viņi tā nolemj.

Attiecīgi ir pievienots specifikācijas 4.2. punkts un grozīts vienotā dokumenta 2.9. punkts.

Pamatojums

Ir svarīgi, lai katra minētā vienība būtu noteikta tā, lai nosaukumus, kas attiecas uz mazāku ģeogrāfisko vienību, varētu izmantot noformējumā un marķējumā.

Vēsturiski produkti, uz kuriem attiecas ACVN, dažreiz tika dēvēti sava izcelsmes ciema nosaukumā. Lai regulētu šīs tiesības izmantot nosaukumus, kas attiecas uz mazākām ģeogrāfiskām vienībām, katras mazākas ģeogrāfiskās vienības robežas un nosaukums ir jānosaka skaidri, precīzi un detalizēti, lai šo nosaukumu varētu izmantot visiem produktiem, uz kuriem attiecas ACVN (ja nepieciešams), un lai to izcelsme būtu skaidri norādīta.

2.14. Jaunas šķirnes iekļaušana

Apraksts

‘Viognier’ šķirne ir iekļauta atļauto šķirņu sarakstā kā sekundāra šķirne.

Attiecīgi ir grozīts specifikācijas 6. punkts. Vienotajā dokumentā izmaiņu nav.

Pamatojums

Saskaņā ar ziņojumu par ‘Viognier’ šķirnes, uz kuru attiecas kvalificēts cilmes vietas nosaukums “Priorat”, augsnes, klimatiskajiem un agronomiskajiem faktoriem un tās pielāgošanās spējām eksperimentālajos laukos, šī šķirne ir iekļauta atļauto šķirņu sarakstā. Šai nolūkā tika ņemti vērā ‘Viognier’ šķirnes augsnes un klimatiskie faktori un agronomiskie rādītāji, kā arī tās pielāgošanās spējas ACVN “Priorat” eksperimentālajos laukos. Tika ņemtas vērā arī no šīs šķirnes ražoto eksperimentālo vīnu organoleptiskās analīzes un rezultāti, kas nosaka tās piemērotību iekļaušanai to šķirņu klāstā, no kurām ir atļauts ražot vīnus, uz kuriem attiecas ACVN “Priorat”.

2.15. Labāks formulējums attiecībā uz saikni

Apraksts un pamatojums

Attiecīgi ir grozīts specifikācijas 7.2. un 7.3. punkts un vienotā dokumenta 2.8. punkts.

Saiknes apraksts tika uzlabots, lai nodrošinātu labāku visu vīna produktu aprakstu.

2.16. Pamatojums iepildīšanai pudelēs izcelsmes vietā

Apraksts un pamatojums

Attiecīgi ir grozīts specifikācijas 8.2. punkts un vienotā dokumenta 2.9. punkts.

Ir sniegts labāks pamatojums saistībā ar prasību, ka pildīšanai pudelēs ir jānotiek noteiktajā apgabalā.

2.17. Jauni ierobežojumi attiecībā uz marķēšanu

Apraksts

Ir noteikts maksimālais rakstzīmju augstums marķējumam, kurā norāda pašvaldību un tās personas adreses pasta indeksu, kura pilda vīnu pudelēs vai nosūta, izņemot gadījumus, kad marķējumā norāda mazāku ģeogrāfisko vienību, kuru ir tiesības izmantot.

Ir arī noteikts, ka mazāku ģeogrāfisko vienību nosaukumus nedrīkst izmantot marķējumā, ja nav izpildīti nosacījumi par to izmantošanu.

Attiecīgi ir grozīts specifikācijas 8.3. punkta A) apakšpunkts un vienotā dokumenta 2.9. punkts.

Pamatojums

Lai novērstu neskaidrības par vīnogu izcelsmi vīnos, kuru marķējumā nav tiesību izmantot atsauci uz mazāku ģeogrāfisko vienību, to rakstzīmju augstums, kuras izmanto, lai norādītu tās pašvaldības nosaukumu, kurā vīns tiek pildīts pudelēs, nedrīkst pārsniegt 3 mm, izņemot gadījumus, kad tas atbilst mazākas ģeogrāfiskās vienības nosaukumam, kuru ir tiesības izmantot.

Turklāt pēc šā regulējuma ieviešanas šos nosaukumus nedrīkst izmantot, ja nav ievērotas prasības, kas attiecībā uz tiem ir noteiktas specifikācijā.

2.18. Nosacījumi mazāku ģeogrāfisko vienību izmantošanai

Apraksts

Specifikācijas 8.3. punkta B) apakšpunkts ir izveidots tāpēc, lai ietvertu nosacījumus par minētā dokumenta 4.2. punktā noteikto mazāku ģeogrāfisko vienību nosaukumu izmantošanu.

Attiecīgi ir izveidots specifikācijas 8.3. punkta B) apakšpunkts. Vienotajā dokumentā izmaiņu nav.

Pamatojums

Saskaņā ar ES tiesību aktiem dalībvalstis var regulēt tiesības izmantot nosaukumus, kas attiecas uz mazākām ģeogrāfiskām vienībām.

2.19. Tradicionālā apzīmējuma atcelšana

Apraksts

No tradicionālo apzīmējumu saraksta ir svītrots šāds apzīmējums: “vino de finca / vino de pago” (viena īpašuma vīns).

Attiecīgi ir grozīts specifikācijas 8.5. punkts. Vienotajā dokumentā izmaiņu nav.

Pamatojums

Tā kā “vino de finca” ir reglamentēts marķējuma termins un “vino de pago” ir tradicionāls apzīmējums, kas attiecībā uz Spāniju ir iekļauts ES E-Bacchus reģistrā, tos nevar uzskatīt par sinonīmiem. Tādējādi šī kļūda ir labota.

2.20. Izņēmumi attiecībā uz ražu

Apraksts

Specifikācijas 8.6. punkts ir izveidots, lai noteiktu izņēmumus attiecībā uz maksimālo stādījumu biezību un vīnogu ražu. Šos izņēmumus piemēro gadījumos, ja ir augsta stādījumu biezība, kā arī izņēmuma gadījumos, kad vīnogu ražas un vīna pieaugums tiek atļauts attiecīgi līdz 10 % un 4 %.

Attiecīgi specifikācijā ir iekļauts jauns punkts (8.6. punkts) un ir grozīts vienotā dokumenta 2.5.2. punkts.

Pamatojums

Dažādi pētījumi par jaunām tendencēm stādījumu kopšanā uzrāda, ka vīna dārzos, kur ir augsta stādījumu biezība, iegūst augstas kvalitātes vīnogas. Šie zemes gabali ar augstu stādījumu biezību tiek definēti kā zemes gabali, kuros ir iestādīti 5 000–9 000 vīnogulāji uz hektāru. Veicot analīzi par zemes gabaliem apgabalā, uz kuru attiecas cilmes vietas nosaukums, ņemot vērā augsto stādījumu biezību, kā arī šajos zemes gabalos iegūto vīnogu ražu, ir konstatēts, ka vīnogu raža ir lielāka platībās ar augstu stādījumu biezību, bet vienlaikus tas neietekmē iegūto produktu kvalitāti un autentiskumu. Lai pēc iespējas precīzāk saskaņotu specifikāciju ar šo realitāti, attiecībā uz zemes gabaliem ar augstu stādījumu biezību ir ietvertas mainīgas ražas vērtības. Maksimāli atļautās produkcijas apmērs ir palielināts līdz 6 000 (kg/ha) sarkano šķirņu vīnogām un 8 000 (kg/ha) balto šķirņu vīnogām, pieskaitot 0,5 kg par katru vīnogulāju, kas iestādīts kā daļa no produkcijas, kura pārsniedz 5 000 vīnogulājus uz hektāru.

Šī atsauce uz vīna dārziem ar augstu stādījumu biezību ir balstīta uz kvalitātes stratēģiju, kas tiek atbalstīta apgabalā, uz kuru attiecas ACVN “Priorat”. Šī prakse, ko vēlas atzīt ACVN apgabalā, ir tāda, ka vīna dārzā stāda daudz vairāk vīnogulāju, nekā parasti pieņemts. Šiem stādiem ir lielākas augšanas grūtības, un tā rezultātā to ražā ir mazāk ogu. Tomēr vīnogas, ko tie ražo, ir augstākas kvalitātes nekā tās, kas tiktu iegūtas, ja stādījumu biezība būtu tradicionāla. Lai gan raža uz vienu stādu (vīnogulāju) ir mazāka, fakts, ka ir vairāk augu uz hektāru, nozīmē to, ka šādās saimniecībās ir nedaudz vairāk produkcijas uz hektāru, un tas pamato grozījumu attiecībā uz ražas apmēra palielināšanu šajos vīna dārzos.

No tehniskā viedokļa augstā stādījumu biezība rada mazākus, brīvākus ķekarus ar mazākām ogām. Tas nozīmē, ka ir labāka miziņu attiecība pret vīnogu mīkstumu, kas savukārt fermentācijas laikā dod vīnam augstāku labvēlīgo elementu koncentrāciju, jo īpaši attiecībā uz tā krāsu.

Dažādi pētījumi liecina, ka, palielinot stādījumu biezību noplicinātās augsnēs, palielinās augsnes kultivēšanas iespēja. “Priorat” gadījumā augstāka biezība nozīmē to, ka vīnogulājiem ir mazāk lapu un vīnogu. Tādējādi tiem ir vieglāk cīnīties ar ūdens trūkumu vasarā un tie var ražot ķekarus, kuros ogas ir mazākas un kuri tāpēc sver mazāk. Tas, ka stādiem ir mazāk ķekaru un šie ķekari ir mazāki, palīdz uzlabot kvalitāti. Tomēr fakts, ka ir vairāk augu uz kvadrātmetru, rada visu stādu kopējās produkcijas pieaugumu.

Līdz ar to maksimālie ražošanas ierobežojumi ir grozīti arī attiecībā uz vīnu, kura izcelsme ir zemes gabali ar augstu stādījumu biezību.

Lai nodrošinātu konsekvenci ar pašlaik spēkā esošajiem noteikumiem, ir iekļauta iespēja īpašos tirdzniecības gados mainīt vīna ražošanas ierobežojumu uz hektāru par četriem procentpunktiem klimatisko apstākļu dēļ vai tāpēc, lai atšķirtu vīnogu ražas gadus. Tas atbilst noteikumiem, kas izklāstīti Rīkojumā par cilmes vietas nosaukumu, Katalonijas autonomās kopienas valdības 2006. gada 18. aprīļa Rīkojumā ARP/188/2006, ar ko apstiprina Rīkojumu par kvalificētu cilmes vietas nosaukumu “Priorat”.

2.21. Palielināta balto šķirņu vīnogu raža

Apraksts

Balto šķirņu vīnogu gadījumā ražošanas ierobežojums ir palielināts no 6 000 līdz 8 000 kg/ha un ekstrakcijas ierobežojums – no 39 hl/ha līdz 52 hl/ha.

Attiecīgi ir grozīts specifikācijas 5. punkts un vienotā dokumenta 2.5.2. punkts.

Pamatojums

Lai pielāgotu noteikumus dažādām vīnogu un vīna ražošanas metodēm, kas ļauj iegūt visaugstākās kvalitātes produktus, ir mainītas maksimālās ražas vērtības. Tas tika darīts saskaņā ar datiem un ierakstiem attiecībā uz apgabalu, uz kuru attiecas cilmes vietas nosaukums, kā arī datiem, kas iegūti no “ziņojumiem par ražu”, kuri raksturo 2010., 2011., 2012. un 2013. gada balto šķirņu vīnogu ražu; šie dati rāda, ka balto šķirņu vīnogu raža vidēji ir lielāka nekā sarkano šķirņu vīnogu raža. Ņemot vērā baltvīnu kvalitāti un neradot kaitējumu to autentiskumam, šā grozījuma mērķis ir atspoguļot izklāstīto situāciju.

Piemērojot maksimālo vīnogu/vīna pārstrādes likmi, attiecībā uz balto šķirņu vīnogām ir jāievēro jaunās maksimālās ekstrakcijas robežvērtības.

2.22. Pārbaudes iestādes adreses maiņa

Apraksts un pamatojums

Informācija par sertifikācijas iestādi ir grozīta sakarā ar tās adreses maiņu.

Attiecīgi ir grozīts specifikācijas 9.1. punkts. Vienotajā dokumentā izmaiņu nav.

VIENOTS DOKUMENTS

1. Produkta nosaukums

“Priorat/Priorato”

2. Dalībvalsts

Spānija

3. Ģeogrāfiskās izcelsmes norādes veids

ACVN – aizsargāts cilmes vietas nosaukums

4. Vīnkopības produktu kategorijas

1. Vīns

3. Desertvīns

16. Pārgatavu vīnogu vīns

5. Vīna vai vīnu apraksts

VĪNS – baltvīni, sārtvīni un viena īpašuma vīni (“vinos de finca”)

Tīrs, dzidrs un spodrs. Atbilstoša aromātiskā intensitāte un kvalitāte.

Baltvīni: ar raksturu, augļu, ziedu vai pienainu aromātu. Garša līdzsvarota, vienmērīga un svaiga.

Koka traukos izturēts baltvīns: ar augļu un/vai garšvielu aromātu. Garša uz aukslējām sajūtama līdzsvaroti un ir labi strukturēta.

Sārtvīni: ar augļu un/vai ziedu aromātu. Augļu garša uz aukslējām, ar labu noturību un piemērotu sākumgaršu un tās attīstību uz aukslējām.

Ja tie ir arī viena īpašuma vīni, tiem ir jābūt tīriem un skaidriem, tiem jāpiemīt aromātiskai intensitātei un labai garšas struktūrai uz aukslējām.

— Gaistošais skābums: vīni, kas jaunāki par vienu gadu: 16,5 mekv./l; vīni, kas vecāki par vienu gadu: 18 mekv./l.

— Maksim. SO2: 200 mg/l, ja cukuru saturs ir < 5 g/l; 250 mg/l, ja cukuru saturs ir ≥ 5 g/l.

— Attiecībā uz ierobežojumiem, kas nav norādīti, ir jāievēro attiecīgie tiesību akti.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 13 Minimālais kopējais skābums izteikts vīnskābē – 3,5 grami uz litru Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

VĪNS – sarkanvīni un viena īpašuma vīni

Tīrs, dzidrs un spodrs. Ar augļu un/vai ziedu un/vai minerālu primārajiem aromātiem. Ar līdzsvarotu sākumgaršu un tās attīstību uz aukslējām, ar struktūru un svaigumu.

Ja izturēts koka traukos: vizuāli tīrs un dzidrs vīns. Līdzsvars starp primārajiem, sekundārajiem un terciārajiem aromātiem. Garša intensīva un patīkama. Sākas un attīstās aukslējās ar pareizu tanīnu struktūru.

Ja tie ir arī viena īpašuma vīni, tiem ir jābūt tīriem un skaidriem, tiem jāpiemīt aromātiskai intensitātei un labai garšas struktūrai uz aukslējām.

— Gaistošais skābums: vīni, kas jaunāki par vienu gadu: 16,5 mekv./l; vīni, kas vecāki par vienu gadu: 20 mekv./l.

— Maksimālais sēra dioksīda saturs: 150 mg/l, ja cukuru saturs ir < 5 g/l; 200 mg/l, ja cukuru saturs ir ≥ 5 g/l.

— Attiecībā uz ierobežojumiem, kas nav norādīti, ir jāievēro attiecīgie tiesību akti.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 13,5 Minimālais kopējais skābums izteikts vīnskābē – 3,5 grami uz litru Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

DESERTVĪNS (rancio vīns, saldais desertvīns, Mistela baltvīns, Mistela sarkanvīns, dabiskais saldais vīns)

Rancio vīns: ar tīru un dzidru izskatu, krāsa – no rubīna sarkanas līdz brūnai ar terakota toņiem. Terciārie aromāti, kas raksturīgi izturēšanas procesam. Pamanāms gaistošais skābums, ar iespējamu žāvētu augļu aromātu. Ar līdzsvarotu skābumu un piesātināts.

Saldais rancio vīns: tas pats, kas minēts iepriekš attiecībā uz izskatu un aromātu. Garšas izteiksmē: izteikta piesātinātība un manāms saldums.

Saldais desertvīns: šiem vīniem pēc skata ir jābūt tīriem un dzidriem. Ar augļu un/vai ziedu un/vai garšvielu un/vai žāvētu augļu aromātu. Laba piesātinātība uz aukslējām un manāms saldums.

Mistela baltvīns: tīrs un dzidrs, salmu dzeltenā krāsā ar iespējamiem zelta lāsumiem. Ar svaigu vīnogu aromātu, kas raksturīgs ziediem, augļiem un/vai garšvielām. Laba piesātinātība, sabalansēts skābums un ievērojams saldums.

Mistela sarkanvīns: tas pats, kas minēts iepriekš, bet sarkanā krāsā ar iespējamām violetām niansēm.

Dabiskais saldais vīns: ar tīru un dzidru izskatu. Ar augļu un/vai ziedu un/vai garšvielu un/vai žāvētu augļu aromātu. Iespējams terciārs aromāts. Laba piesātinātība uz aukslējām un manāms saldums.

— Gaistošais skābums: baltvīni un sārtvīni – maksimāli 18 mekv./l; sarkanvīni – maksimāli 20 mekv./l; rancio vīni – maksimāli 40 mekv./l.

— Maksimālais sēra dioksīda saturs: 150 mg/l, ja cukuru saturs ir < 5 g/l; 200 mg/l, ja cukuru saturs ir ≥ 5 g/l.

— Attiecībā uz ierobežojumiem, kas nav norādīti, ir jāievēro attiecīgie tiesību akti.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 15 Minimālais kopējais skābums izteikts vīnskābē – 3,5 grami uz litru Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

PĀRGATAVU VĪNOGU VĪNS

Pārgatavu vīnogu vīns, kas izgatavots, mākslīgi nepalielinot dabisko spirta saturu, tajā esošais spirts pilnībā iegūts fermentācijas procesā. Tajā dabiski fermentētā spirta tilpumkoncentrācija ir lielāka par 15 %, bet minimālā faktiskā spirta tilpumkoncentrācija ir 13,5 %.

Šajā vīna kategorijā par vimblanc uzskata vīnu, kas iegūts no ‘Garnacha’ sarkanās šķirnes vīnogu misas un fermentēts tvertnēs, vēlams no ozola, kuru maksimālā ietilpība ir 100 litri.

Tīrs un dzidrs izskats. Jaunajiem vimblanc vīniem ir jābūt purpursarkanā krāsā, kuras intensitāte var mainīties, savukārt veci vimblanc vīni var būt pat rubīnsarkanā krāsā. Žāvētu augļu aromāti. Iespējams terciārs aromāts. Laba piesātinātība uz aukslējām un manāms saldums.

— Gaistošais skābums: vīni, kas jaunāki par vienu gadu: maksimāli 16,5 mekv./l; baltvīni un sārtvīni, kas vecāki par vienu gadu: maksimāli 18 mekv./l; sarkanvīni, kas vecāki par vienu gadu: maksimāli 20 mekv./l.

— Maksimālais sēra dioksīda saturs: baltvīni un sārtvīni – 200 mg/l; sarkanvīni – 150 mg/l.

— Attiecībā uz ierobežojumiem, kas nav norādīti, ir jāievēro attiecīgie tiesību akti.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 13,5 Minimālais kopējais skābums izteikts vīnskābē – 3,5 grami uz litru Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

6. Vīndarības metodes

a) Galvenās vīndarības metodes

Stādījumu kopšana

Stādījumu kopšana ir jāīsteno ar tradicionālām metodēm ar mērķi iegūt vīnogas ar vislabākajām īpašībām.

Visā kopšanas darbā ir jāievēro gan augu fizioloģiskais līdzsvars, gan vides prasības un jāpiemēro agronomijas zināšanas, kas nepieciešamas, lai iegūtu vīnogas, kuru stāvoklis ir optimāls vīna darīšanai.

Vīnogulāji ir jānorūda, izmantojot tradicionālo kausveida metodi un jebkuru citu metodi, kas vīniem nodrošina vislabāko kvalitāti un bagātīgu aromātu.

Minimālā un maksimālā stādījumu biezība ir attiecīgi 2 500 un 9 000 vīnogulāju uz hektāru. Jauniem stādījumiem kopš 2013. gada 1. janvāra minimālā un maksimālā stādījumu biezība ir attiecīgi 3 000 un 9 000 vīnogulāju uz hektāru.

Apūdeņošanas praksi, kas iepriekš ir jāapstiprina, var īstenot tikai tad, ja tā nepieciešama stādījumu izdzīvošanai vai tāpēc, lai nodrošinātu vai uzlabotu vīnogu kvalitāti.

Vēlams ražu novākt ar rokām. Aizsargātos vīnus drīkst ražot tikai no vīnogām, kurām ir šāda potenciālā minimālā spirta tilpumkoncentrācija: 12,5 % vīniem no sarkano šķirņu vīnogām un 12 % vīniem no balto šķirņu vīnogām.

Ierobežojumi attiecībā uz vinifikāciju

Vīnogu misas ražošanā ir jāievēro tradicionālie paņēmieni, izmantojot tehnoloģiju, kuras mērķis ir optimizēt vīnu kvalitāti. Misas vai vīna ekstrakcijā un atdalīšanā no vīnogu miziņām/čagām būtu jāizmanto piemērots spiediens, nodrošinot, ka no katriem 100 kg novākto vīnogu iegūst ne vairāk kā 65 litrus vīna.

Vīni, kas pagatavoti kā viena īpašuma vīni, vīna darītavā ir jāražo un jāiztur pilnīgi atsevišķi, un tiem vienmēr ir jābūt identificējamiem. Maksimālā atļautā to vīnogu raža, kuras paredzēts izmantot viena īpašuma vīna ražošanai, ir par 15 % mazāka nekā raža, kas noteikta attiecībā uz aizsargātā cilmes vietas nosaukuma vīniem. Metodēm, kuras izmanto vīnogu novākšanai, transportēšanai un apstrādei, spiešanas metodēm, fermentācijas kontrolei, vīndarības procesā izmantotajām vīndarības metodēm un vīna izturēšanas metodēm vajadzētu būt tādām, lai radītu augstākās kvalitātes produktus.

Vīni, kuru marķējumā ir tiesības atsaukties uz mazāku ģeogrāfisko vienību, vīna darītavā ir jāražo un jāiztur atsevišķi, un tiem vienmēr ir jābūt identificējamiem.

b) Maksimālās ražas

Sarkano vīnogu šķirnes

6 000 kg vīnogu no hektāra

Sarkano vīnogu šķirnes

39 hl no hektāra

Balto vīnogu šķirnes

8 000 kg vīnogu no hektāra

Balto vīnogu šķirnes

52 hl no hektāra

Sarkano vīnogu šķirnes, ko izmanto viena īpašuma vīna ražošanai

5 100 kg vīnogu no hektāra

Balto vīnogu šķirnes, ko izmanto viena īpašuma vīna ražošanai

6 800 kg vīnogu no hektāra

Sarkano vīnogu šķirnes, kuru izcelsmes vieta ir zemes gabali ar augstu stādījumu biezību (5 000 līdz 9 000 vīnogulāju uz hektāru). Maksimālajai ražai pievieno 0,5 kg par katru vīnogulāju, kas stādīts kā daļa no ražas, kura pārsniedz 5 000 vīnogulājus uz hektāru.

6 000 kg vīnogu no hektāra

Sarkano vīnogu šķirnes, kuru izcelsmes vieta ir zemes gabali ar augstu stādījumu biezību (5 000 līdz 9 000 vīnogulāju uz hektāru). Maksimālajai ražai pievieno 0,325 hl par katriem 100 vīnogulājiem, kas stādīti kā daļa no ražas, kura pārsniedz 5 000 vīnogulājus uz hektāru.

39 hl no hektāra

Balto vīnogu šķirnes, kuru izcelsmes vieta ir zemes gabali ar augstu stādījumu biezību (5 000 līdz 9 000 vīnogulāju uz hektāru). Maksimālajai ražai pievieno 0,5 kg par katru vīnogulāju, kas stādīts kā daļa no ražas, kura pārsniedz 5 000 vīnogulājus uz hektāru.

8 000 kg vīnogu no hektāra

Balto vīnogu šķirnes, kuru izcelsmes vieta ir zemes gabali ar augstu stādījumu biezību (5 000 līdz 9 000 vīnogulāju uz hektāru). Maksimālajai ražai pievieno 0,325 hl par katriem 100 vīnogulājiem, kas stādīti kā daļa no ražas, kura pārsniedz 5 000 vīnogulājus uz hektāru.

52 hl no hektāra

7. Noteiktais ģeogrāfiskais apgabals

Bellmunt del Priorat, Gratallops, El Lloar, La Morera de Montsant un tās ciemati Escaladei, Poboleda, Porrera, Torroja del Priorat, La Vilella Alta, La Vilella Baixa, Falset pašvaldības ziemeļu daļa, kurā ietilpst zonas Nr. 1, 4, 5, 6, 7, 21 un 25 visā pilnībā; un zemes gabali Nr. 38, 39, 40, 71, 92, zemes gabala Nr. 93 rietumu daļa (1,69 ha), zemes gabali Nr. 96, 97, 98, 99, 100, 101, zemes gabala Nr. 102 ziemeļu daļa (0,16 ha), zemes gabali Nr. 103, 104, 105, 106, 107, 108, 109, 110, 111, 112, 113, 114, 115, 116, 117, 118, 119, 120, 121, 122, 123, 124, 126, 128, 129, 130, 146, 147, 149 un 150 zonā Nr. 2; zemes gabali Nr. 1, 2, 3, 4, 5, 6, 7, 8, 9, 10, 12, 13, 14, 15, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, zemes gabala Nr. 47 ziemeļu daļa (17 ha), zemes gabala Nr. 50 ziemeļu daļa (2,6 ha), zemes gabala Nr. 52 ziemeļu daļa (3 ha), zemes gabala Nr. 53 ziemeļu daļa (14 ha), zemes gabali Nr. 54, 55, 56, 57, 58, 59 un 60 zonā Nr. 3; zemes gabali Nr. 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, zemes gabala Nr. 28 ziemeļu daļa (1,36 ha), zemes gabala Nr. 29 ziemeļu daļa (3,85 ha), zemes gabali Nr. 63, 69, 72, 73, 74 un 75 zonā Nr. 19; zemes gabali Nr. 18, 19, 20, 21, zemes gabala Nr. 27 ziemeļu daļa (1,36 ha), zemes gabala Nr. 28 ziemeļu daļa (2,04 ha), zemes gabali Nr. 31, 34, 35, 36, 37, 38, 39, 40, 41, 42, 43, 44, 45, 46, 47, 48, 49, 50, 51, 52, 53, 54, 55, 56, 57, 58, zemes gabala Nr. 65 ziemeļu daļa (0,85 ha), zemes gabali Nr. 67, 69, 70, 71, 75, 76, 77 un 78 zonā Nr. 20; zemes gabali Nr. 25, 26, 27, 28, 29, 30, 31, 32, 33, 34, 35, 36, 37, 38, 39 un 40 zonā Nr. 22 un zemes gabali Nr. 9, 11, 12, 13, 14, 15, 16, 17, 18, 20, 21, 22, 23, 24, 25, 26, 27, 28, 29, 30, 36, 38, 39, 40, 41, 42, 43, 44, 45, 46, 47 un 48 zonā Nr. 24, kā arī Molar pašvaldības austrumu daļa, kas pilnībā ietver zonas Nr. 5, 6 un 7, kā arī zemes gabala Nr. 8 austrumu daļu (0,45 ha) un zemes gabalus Nr. 9, 10, 11, 12, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 37, 39, 40, 44, 49, 50, 51, 52, 53, 54, 55, 60, 62, 63, 65 un 68 zonā Nr. 4; zemes gabali Nr. 29, 30, 31, 38, 39, 40, 41, 42, 43, 44, 45, 46, 47, 48, 49, 50, 51, 52, 53, 54, 55, 56, 57, 58, 59, 60, 61, 62, 63, 64, 65, 66, 67, 68, 69, 71, 72, 73, 74, 75, 76, 77, 78, 79, 80, 81, 82, 84, 85, 86, 87, 88, 89, 90, 91, 92, 93, 94, 95, 96, 97, 98, 99, 100, 101, 102, 103, 105, 106, 107, 108, 109, 110, 111, 112, 113, 114, 115, 116, 117, 118, 119, 120, 121, 122, 123, 124, 125, 126, 127, 128, 129, 130, 131, 132, 133, 134, 135, 136, 137, 138, 139, 140, 141, 142, 143, 144, 145, 146, 147, 148, 149, 150, 151, 152, 153, 154, 155, 156, 157, 158, 159, 160, 161, 162, 163, 164, 165, 166, 167, 169, 170, 171, 172, 173, 174, 176, 194, 197, 198, 201, 203, 204, 205, 206, 207, 208, 209, 211 un 212 zonā Nr. 8; zemes gabali Nr. 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 33, 34, 38, 39, 40, 44 un 45 zonā Nr. 9 un zemes gabali Nr. 8, 13, 20, 21, 22, 23, 24, 25, 26, 27, 28, 35, 36, 37, 38, 39, 41, 42, 43, 44, 48, 49, 50, 51, 52, 53, 55, 56, 57, 58, 59, 60, 61, 62, 63, 64, 65 un 72 zonā Nr. 10.

8. Galvenā(-ās) vīna vīnogu šķirne(-es)

‘Red Garnacha’

‘Mazuela – Samsó’

‘Mazuela – Cariñena’

9. Saiknes vai saikņu apraksts

Attiecībā uz dabas īpatnībām, kas ietekmē produkta kvalitāti, – apgabals, uz kuru attiecas ACVN “Priorat”, ir ļoti kalnains, to veido paleozoja ēras materiāli – galvenokārt devona un karbona perioda slāneklis. Tas ir vecākais slāneklis, kas atrodams Katalonijā un ir saistīts ar vīnogulāju audzēšanu. Šīs seklās augsnes kārtas, kurās ir maz organisko vielu, galvenokārt veido sadrūpošais slāneklis, ko dēvē par llicorell vai llicorella. Vīnogulāju saknes izlaužas caur drūpošo slānekli, meklējot mitrumu, ūdeni un barības vielas. Tas nodrošina “Priorat” vīniem raksturīgās minerālvielu nianses.

Attiecībā uz klimatu – apgabalā ir unikāli klimatiskie apstākļi, pateicoties tā relatīvajai izolācijai no jūras ietekmes un tajā pašā laikā aizsardzībai pret aukstajiem ziemeļu vējiem, ko nodrošina kalnu grēda Sierra de Montsant. Vidējā gada temperatūra ir 12–14 °C (apgabala zemākajā daļā, kas atrodas Sierra de Montsant pakājē), un ir raksturīga ievērojama atšķirība starp temperatūru naktī un dienā. Īpaši vasarā minimālā temperatūra var noslīdēt līdz 12 °C naktī, bet maksimālā temperatūra pusdienlaikā var uzkāpt pat līdz 40 °C. Uz akmeņainās augsnes virsmas temperatūra var būt pat augstāka. Šīs temperatūras svārstības veicina vīnogu pakāpenisku nogatavināšanas procesu un vēlamo fenola savienojumu veidošanos tajās.

Zems ikgadējais nokrišņu daudzums (400–500 litri uz kvadrātmetru) un ziemeļrietumu vēji, kuru dēļ virsmas mitrums strauji iztvaiko, kā arī zemes kārtas ģeoloģiskais sastāvs un īpašā augsnes struktūra, veicina lēnu un pilnīgu vīnogulāju ogu nogatavināšanos, ļaujot tās novākt vispiemērotākajā laikā. Šī cietā augsne un sausais klimats kopumā kavē vīnogulāju augšanu. Taču ir vērojams zems vīnogulāju saslimstības līmenis, un tas nodrošina labas kvalitātes vīnogas.

Šie dabas faktori un vīna dārzi “Priorat” vīniem nodrošina aromātu, sastāvu un struktūru.

Tāpat tie nosaka, ka vīni, kas iegūti no pirmajām ražām (baltvīni, sārtvīni un sarkanvīni), ir tīri un spodri, ar īpašu augļu aromātu un izteiktām minerālvielu niansēm. Tie ir arī svaigi skābuma ziņā, un tiem ir atbilstoša pēcgarša.

Augstais cukuru saturs konkrētās šķirnes vīnogās, kuras izmanto “Priorat” vīniem, nosaka desertvīnu īpatnības. Vēsturiski tas ir veicinājis tādu produktu skaita pieaugumu, kuros ir augsts spirta saturs un/vai atlikumcukuru (salduma) līmenis. Tādu šķirņu kā ‘Garnacha’ pakāpeniska nogatavināšanās ļauj ražot spēcīgus vīnus, kas saglabā šķirnes īpašību komplicētību un svaigumu.

Rancio vīnus ražo oksidācijas procesā ozolkoka mucās vai stikla traukos, un tiem ir augsts minerālvielu daudzums, bet nav atlikumcukuru. Vīni iegūst terciāru aromātu, tostarp žāvētu augļu aromātus, un raksturīgo rubīna sarkano un brūngano krāsu ar terakota toņiem.

Saldos desertvīnus ražo vinifikācijas procesā no vīnogām ar augstu cukuru koncentrāciju. Kad ir iegūta dabiskā spirta tilpumkoncentrācija 8 %, pievieno vīna spirtu, līdz ir sasniegta tilpumkoncentrācija 15 %. Vīniem raksturīgs tīrs izskats, žāvētu augļu aromāts, laba garšas struktūra uz aukslējām un pamanāms saldums.

Mistela vīnus ražo no misas, kurai pievieno vīna spirtu, līdz tiek panākta spirta tilpumkoncentrācija 15 %. Tas notiek septiņās dienās, izmantojot pārliešanas procesu, un tā tiek novērsta dabisko cukuru fermentācija. Vīnus raksturo ziedu un svaigu augļu aromāti ar izteiktām pikantām niansēm.

Dabiskos saldos vīnus ražo no vīnogu misas, kas ir ļoti bagāta ar cukuriem. Vīnogu misu daļēji fermentē līdz dabiskajai minimālajai spirta tilpumkoncentrācijai 7 %, pēc tam pievieno vīna spirtu, līdz tiek panākta tilpumkoncentrācija 15 %. Vīnus raksturo augļu un garšvielu aromāts ar žāvētu augļu niansēm.

Vīnogulāju audzēšana šā apgabala nokalnēs un stāvajās nogāzēs ir sarežģīta un dārga, un rezultātā iegūtās ražas nav lielas. Tomēr tieši šie apstākļi ļauj ražot augstākās kvalitātes koncentrētus vīnus ar augstu spirta saturu un šis saturs piedod tiem nepārprotami izsmalcinātu un vieglu aromātu. Pārgatavu vīnogu vīnus ražo, vai nu žāvējot vīnogas, vai nogatavojušās ogas atstājot vīnogulājos ilgu laiku, tādējādi panākot mitruma iztvaikošanu un nodrošinot ļoti augstu dabisko cukuru koncentrāciju vīnogās. Šos vīnus iegūst, izmantojot augstās cukuru koncentrācijas, un to minimālā dabiskā spirta tilpumkoncentrācija ir 15 %, kas mākslīgi netiek palielināta. Tiem ir raksturīgs žāvētu augļu terciārs aromāts un laba struktūra uz aukslējām.

10. Būtiski papildu nosacījumi

Tiesiskais regulējums:

valsts tiesību aktos

Papildu nosacījuma veids:

iepakošana tiek veikta noteiktajā ģeogrāfiskajā apgabalā

Nosacījuma apraksts:

Pamatojums

— Labāka izsekojamība: vīnu pārvietošanas ierobežošana palīdz nodrošināt to identificēšanu.

— Lai novērstu kvalitātes apdraudējumu: noteiktajā apgabalā izmantotās pudelēs pildīšanas iekārtas ir pielāgotas produkta kvalitātei un daudzumam. Samazinot transportēšanas laiku, tiek novērsts kaitējums, ko rada siltums un gaisma, kā arī kavējumi.

— Vieta, kur notiek pildīšana pudelēs, parasti ir arī vieta, pēc kuras identificē izcelsmi. Ja pildīšana pudelēs notiktu gan apgabalā, gan ārpus tā, tas varētu apdraudēt patērētāju uzticību, ņemot vērā to, ka patērētāji uzskata, ka visiem tāda vīna ražošanas posmiem, uz kuru attiecas kvalificēts cilmes vietas nosaukums, ir jānotiek aizsargātā nosaukuma īpašnieku uzraudzībā. Pildīšanu pudelēs ārpus apgabala nevar salīdzināt ar pildīšanu pudelēs tajā pašā apgabalā, taču citā vietā nekā tā, kur vīns tika ražots, jo: — ir jāatļauj jebkura beztaras vīna nosūtīšana apgabala robežās, — pildīšanu pudelēs drīkst veikt tikai apstiprinātas vīna darītavas, kas atbilst noteiktām tehniskām prasībām, — tikai šīs vīna darītavas drīkst pieņemt vīnogas, vīnogu misu vai vīnus, uz kuriem attiecas ACVN, un ražot un pildīt pudelēs vīnus, uz kuriem attiecas ACVN, — tā kā noteiktais apgabals ir neliels, transportēšanas laiku var samazināt līdz minimumam, kā arī — produkts paliek savā mikroklimatā un netiek pakļauts temperatūras un augstuma izmaiņām, kas var izraisīt tā priekšlaicīgu novecošanu.

Tiesiskais regulējums:

valsts tiesību aktos

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

Uz visu veidu iepakojuma ir jābūt vienreizējas lietošanas garantijas zīmogam vai numurētam marķējumam, ko izmanto attiecīgā vīna darītava.

Uz pudelēs iepildīto vīnu marķējuma ir obligāti jābūt redzami norādītam, turklāt tajā pašā redzamības laukā, kur ir ietverta obligātā informācija, tradicionālajam apzīmējumam un nosaukumam “Denominación de Origen Calificada Priorat” (kvalificēts cilmes vietas nosaukums Priorat). To rakstzīmju augstums, kuras izmanto, lai norādītu uz “Priorat”, nedrīkst pārsniegt 4 mm vai pusi no nosaukumam “Denominación de Origen Calificada” izmantoto rakstzīmju augstuma.

Turklāt etiķetēs ir jāiekļauj pašvaldības nosaukums vai pudeļu pildītāja vai nosūtītāja adreses pasta indekss. To rakstzīmju augstums, kuras izmanto, lai norādītu pašvaldības nosaukumu, nedrīkst pārsniegt 3 mm, izņemot gadījumus, kad šī norāde atbilst tādam mazākas ģeogrāfiskās vienības nosaukumam (un ietver to), kuru ir tiesības izmantot.

Uz etiķetes ir jānorāda apzīmējums “vino de finca”, ietverot tās cilmes vietas nosaukumu, uz kuru tas attiecas.

Mazāku ģeogrāfisko vienību nosaukumus nedrīkst izmantot to produktu marķējumā, kuri neatbilst šādu norāžu izmantošanas prasībām.

Mazāku ģeogrāfisko vienību nosaukumi ir šādi:

Vila de Bellmunt

Vila d’Escaladei

Vila de Gratallops

Vila de El Lloar

Vila de La Morera

Vila de Poboleda

Vila de Porrera

Vila de Torroja

Vila de La Vilella Alta

Vila de La Vilella Baixa

Masos de Falset

Solanes del Molar

Saite uz produkta specifikāciju

https://goo.gl/29EXyE

(1) OV L 347, 20.12.2013., 671. lpp.